**Enix kabushikigaisha** (jap. 株式会社エニックス, *Kabushiki-gaisha Enikkusu*) oli vuonna 1975 perustettu pääosin videopelien kehittämiseen ja julkaisuun keskittynyt yritys. Huhtikuussa 2003 Enix fuusioitui entisen kilpailijansa Squaren kanssa ja jatkoi toimintaansa nimellä Square Enix.

Enixin suosituin pelisarja on yli 20 vuotta vanha *Dragon Quest*, joka koostuu kahdeksasta pääsarjan osasta sekä omia alasarjojaan muodostaneista spin-off-peleistä. Tunnetuimpia Enix-nimikkeitä ovat myös *Soul Blazer* ja *Star Ocean* sekä Gangan Comicsin painattama *Fullmetal Alchemist* -sarjakuva.

Historia
--------

Eidansha Boshu Service Centerin tytäryhtiönä aloittanut Enix toimi muiden yritysten kehittämien pelien julkaisijana. Ensimmäiset julkaisuun päätyvät tietokonepelit päätettiin perustaja Yasuhiro Fukushiman vuonna 1982 järjestämässä pelien ohjelmointikilpailussa, johon osallistui 300 ehdokasta. Valittuihin kuului Kōichi Nakamuran suunnittelema *Door Door*, joka Japanissa saavuttamansa 200 000 kappaleen myynnin ansiosta oli varhaisista Enix-peleistä menestyneimpiä. Alkuperäistä tietokoneversiota seuranneen konsolikäännöksen myötä se oli myös Enixin ensimmäinen Famicom-peli. Yhtiön tuottaisammaksi pelisarjaksi osoittautunut *Dragon Quest* sai alkunsa toukokuussa 1986. Ensimmäisen osa myi 1,5 miljoonaa kappaletta. Myyntiluvut kasvoivat peräkkäisinä vuosina ilmestyneiden jatko-osien myötä: *Dragon Quest II*:ta myytiin 2,4 miljoonaa kappaletta, *Dragon Quest III*:a taas 3,8 miljoonaa.

Huhtikuussa 1989 Enix sulautettiin Konika Enixin ja Enix Productsin ohella emoyhtiö Eidansha Boshuun, jonka uudeksi nimeksi tuli Enix. Tietokonekeskeisen 1980-luvun jälkeen Enix julkaisi pelejä enimmäkseen
konsoleille. *Dragon Quest V* ja *VI* sekä 2 uutta pelisarjaa aloittaneet *Soul Blazer* ja *Star Ocean* julkaistiin Super NES:lle. *Dragon Quest VII*:n alusta taas oli PlayStation. Enix vastasi myös samalle konsolille kehitetyn *Tomb Raider III*:n julkaisusta Japanissa.

Vuonna 2001 Enixin maineikkaimpiin mangoihin kuuluvan *Fullmetal Alchemistin* julkaiseminen aloitettiin *Gekkan Shōnen Gangan* -lehdessä. Viimeisimpiä Enixin markkinoille tuomia pelejä ennen Square Enixin syntymistä olivat *Star Ocean: Till the End of Time* ja *Dragon Quest Monsters: Caravan Heart*.

Tytäryhtiöitä
-------------

* Enix America Corporation oli Pohjois-Amerikassa julkaistavia Enixin pelejä lokalisoiva yritys, joka toimi vuosina 1990–1995.
* Enix America, Inc. perustettiin marraskuussa 1999. Enix America Corporationia vastaavan yhtiön toiminta päättyi Enixin ja Squaren sulautumisen myötä.

Pelit
-----

*Pääartikkeli: Luettelo Enixin julkaisemista videopeleistä*

Lähteet
-------

1. ↑  Enix Corporation MobyGamesissa MobyGames. Viitattu 1.3.2008. (englanniksi)
2. 1 2  Fujii, Daiji: Entrepreneurial Choices of Strategic Options in Japan's RPG *e.okayama-u.ac.jp*.  2003.  Arkistoitu 30.12.2008. Viitattu 1.3.2008. (englanniksi)
3. ↑  The Road to Dragon Quest tsr’s NES archive. Viitattu 1.3.2008. (englanniksi)
4. 1 2  Enixin ja Squaren historia Square Enix.  Arkistoitu 30.5.2007. Viitattu 1.3.2008
Kieli = (englanniksi).
5. ↑  Stone, Cortney: Enix America Shuts Down  2003. RPGamer.  Arkistoitu 6.11.2006. Viitattu 1.3.2008. (englanniksi)

Aiheesta muualla
----------------

* Square Enixin virallinen sivusto
* Enixin ja Squaren historia (Arkistoitu – Internet Archive) (englanniksi)